《石州慢 忆别》
元代·张野

红雨西园，香雪东风，还又春暮。当时双浆悠悠，送客绿波南浦。

阳关一阕，至今隐隐余音，眼前浑是分携处。此恨有谁知，倚阑干无语。

凝伫。天涯几许离情，化作暮云千缕。过尽征鸿，依旧归期无据。

京尘染袂，故人应念飘零，岂知翻被功名误。无处着羁愁，满春城烟雨。

作者简介：张埜，生卒年不详，延祐、至治年间在世。元词人。字野夫，号古山，邯郸（今河北邯郸）人。官至翰林修撰，作品收《古山乐府》。其父张之翰，号西岩老人，亦为词人。